钦定古今图书集成/历象汇编/庶征典/第060卷 > 《观象玩占》 > 《方位六情》
## 钦定古今图书集成/历象汇编/庶征典/第060卷 > 《观象玩占》 > 《方位六情》

北方之情，好水也，好行贪狼，申子主之。水生于申，盛
于子，其情趋下，浸淫渐渍，触物能润，故其情为好。好
而无厌，则为贪婪，故谓“贪狼。”

东方之情，怒木也。怒行阴贼，亥卯主之。木生于亥，盛
于卯，其性曲屈，受水而生，贯土而出，阴映闭匿，故其
性为怒，而还贼所养，故谓“阴贼。”

南方之情，恶火也。恶行廉贞，寅午主之。火生于寅，盛
于午，其情猛烈，无所容纳，故其性为恶。恶则忿恶嫉
邪，不染污秽，故谓“廉贞。”

西方之情，喜金也。喜行宽大，巳酉主之。金生于巳，盛
于酉，其性刚利，如刃加物，无不宽大，故其情喜悦，主
秋成。干天体大，故谓“宽大。”

上方之情乐，乐行奸邪，辰未主之。上方，北方与东也，
阳气之所萌生，故谓之上方。辰穷水也，未穷木也，木
落归本，水流归东，木利在亥，水利在申，利而无阻，故
乐。水性智，窘则奸，木性上出，窘则旁行，故谓奸邪。
下方之情哀，哀行公正，丑戌主之。下方南与西也，阴
气之所萌，故谓下方。戌穷火也，丑穷金也，金火各强，
各归其乡。火行于午，金行于酉，午与酉火，金之盛也。
盛时受制，至穷而无所归，故“哀。”火性无私，金性至刚，
故谓“公正。”